Kigali deklaracija siekiant vystymuisi palankių ekonominės partnerystės susitarimų (EPS)



Oficialusis leidinys 058 , 01/03/2008 p. 0044 - 0046



Rezoliucija [1] dėl padėties Kongo Demokratinėje Respublikoje, ypač šalies rytuose, ir jos poveikio regionui AKR ir ES jungtinė parlamentinė asamblėja, - susirinkusi Kigalyje (Ruanda) 2007 m. lapkričio 19– 22 d., - atsižvelgdama į Darbo tvarkos taisyklių 17 straipsnio 2 dalį, - atsižvelgdama į ankstesnes savo rezoliucijas dėl Kongo Demokratinės Respublikos (KDR) ir Didžiųjų ežerų regiono, - atsižvelgdama į Jungtinių Tautų (JT) Saugumo Tarybos rezoliucijas dėl Kongo Demokratinės Respublikos ir JT Generalinio Sekretoriaus mėnesines ataskaitas šiuo klausimu, - atsižvelgdama į 2004 m. gruodžio 15 d. Europos Parlamento rezoliuciją dėl padėties Kongo Demokratinės Respublikos rytuose [2], - atsižvelgdama į Didžiųjų ežerų regiono valstybių ir vyriausybių vadovų 2006 m. gruodžio 16 d. Nairobyje (Kenija) pasirašytą Didžiųjų ežerų regiono saugumo, stabilumo ir vystymosi paktą, - atsižvelgdama į 1989 m. lapkričio 20 d. Tarptautinę vaiko teisių konvenciją, kurioje draudžiama vaikus įtraukti į ginkluotus konfliktus, - atsižvelgdama į AKR ir ES jungtinės parlamentinės asamblėjos misijos pranešimą dėl 2006 m. liepos 30 d. ir spalio 29 d. Kongo Demokratinėje Respublikoje surengtų prezidento ir teisės aktų leidybos organo rinkimų, - atsižvelgdama į bendrus Tarybos veiksmus, susijusius su Europos Sąjungos (ES) misija teikti konsultacijas reformuojant KDR saugumo sektorių, - atsižvelgdama į Kimberley procesą, kuriuo siekiama pagaliau panaikinti "kruvinųjų" deimantų apyvartą ir pagerinti gamtiniais ištekliais turtingų šalių valdymą tikrinant ir išsamiai skelbiant visus bendrovių atliekamus mokėjimus ir vyriausybių gaunamas pajamas iš naftos, dujų ir kasybos produktų, A. kadangi daug metų trukę ginkluoti konfliktai tiesiogiai ar netiesiogiai pareikalavo 4 mln. aukų ir dėl jų buvo perkelta mažiausiai 1,5 mln. žmonių, daugiausia moterų ir vaikų, taip pat sunaikinta socialinė ir ekonominė KDR infrastruktūra, B. su susirūpinimu primindama, kad nuo 2006 m. pabaigos maždaug 300000 Šiaurės Kivu provincijoje gyvenančių asmenų buvo priversti bėgti iš namų dėl karo, kuriame dalyvavo reguliariosios KDR ginkluotosios pajėgos, pašalinto generolo Laurento Nkundos sukilėlių pajėgos ir kitos ginkluotos grupuotės — bendras perkeltųjų asmenų skaičius padidėjo iki 800000 žmonių, C. labai susirūpinusi dėl didėjančio smurto, plačiai paplitusio žmogaus teisių pažeidinėjimo, prievartavimo ir kitų formų prieš moteris vykdomo lytinio smurto, plintančio iš rytinių Šiaurės Kivu ir Pietų Kivu provincijų, D. labai susirūpinusi dėl to, kad vis daugėja vaikų kareivių ir juos KDR rytuose vis labiau verbuoja ginkluotos nereguliariosios pajėgos, E. susirūpinusi KDR rytuose beveik nuolat tvyrančiu nesaugumu, dėl kurio humanitarinėms organizacijoms tampa neįmanoma civiliams gyventojams skirstyti maisto produktus ir būtiniausius reikmenis, F. atsižvelgdama į tai, kad šalyje yra užsienio ginkluotų grupuočių (pvz., buvusios Ruandos karinės pajėgos (Ex-FAR)/Interahamwe (Demokratinės Ruandos išlaisvinimo pajėgos), kurios ir toliau nebaudžiamos daro žiaurius nusikaltimus — žudo, prievartauja, kankina ir rengia reidus, versdamos civilius gyventojus persikelti į KDR rytus ir į kaimynines šalis, ir tai kelia grėsmę šalies saugumui, stabilumui ir vystymuisi, G. kadangi Didžiųjų ežerų regione vyraujantys ginkluoti konfliktai ir siaučiančios ginkluotos perbėgėlių grupuotės kelia didelę grėsmę taikai, stabilumui, demokratijai ir regiono vystymuisi; kadangi tai kenkia regiono valstybių bendradarbiavimui ir niekais paverčia tarptautinės bendruomenės pastangas pasiekti, kad energingai pradėtų kurtis klestinčios to regiono demokratinės valstybės ir pagerėtų jų gyventojų gyvenimo sąlygos, H. kadangi dėl šių priežasčių būtina imtis visų priemonių, kad konfliktai būtų nutraukti, visos ginkluotos grupuotės išformuotos ir užkirstas kelias visiems būsimiems konfliktams siekiant visų Didžiųjų ežerų regiono tautų labui įtvirtinti taiką ir demokratiją, skatinti regiono stabilumą ir vystymąsi, kad teisėtos KDR institucijos galėtų skirti savo energiją atstatyti šaliai, kuri per nuolatinius karus buvo sunaikinta, I. kadangi ir Kongo Demokratinėje Respublikoje, ir Didžiųjų ežerų regione taiką ir saugumą galima pasiekti tik pašalinus Kongo Demokratinėje Respublikoje esančių užsienio ir valstybės vidaus ginkluotų grupuočių ir jų politinių organizacijų keliamą grėsmę ir galutinai nuginklavus visas tame regione plėšikaujančias sukarintas grupuotes, J. kadangi Tarptautinis baudžiamasis teismas (TBT) tiria nusikaltimus, kurie Kongo Demokratinėje Respublikoje galėjo būti padaryti nuo 2004 m., K. atsižvelgdama į 2007 m. rugpjūčio 28 d. Kigalyje "trišalio plius" vadovų, t. y. KDR, Ruandos, Ugandos ir Burundžio kariuomenių vadų, susitikimo šalių ir 2007 m. rugsėjo 16 d. tų šalių užsienio reikalų ministrų prisiimtus įsipareigojimus siekti taikos neutralizuojant atitinkamose teritorijose esančias ginkluotas sukilėlių pajėgas; atsižvelgdama į 2007 m. rugsėjo 3– 4 d. Kinšasoje vykusio susitikimo pabaigoje paskelbtą bendrą KDR ir Ruandos užsienio reikalų ministrų deklaraciją, L. kadangi KDR ir Ruandos Respublikos vyriausybių bendrame komunikate dėl bendro būdo nutraukti grėsmę, kylančią abiejų šalių ir Didžiųjų ežerų regiono taikai ir stabilumui, kurį tarpininkaujant Jungtinėms Tautoms ir dalyvaujant Jungtinių Amerikos Valstijų ir ES atstovams 2007 m. lapkričio 9 d. pasirašė abiejų šių šalių užsienio reikalų ministrai, apibrėžiamos naujos šio regiono valstybių taikos ir bendradarbiavimo perspektyvos, M. kadangi KDR prezidentas Joseph Kabila ir jo Ugandos kolega Yoweri Museveni 2007 m. rugsėjo mėn. susitiko Tanzanijoje siekdami remiant Jungtinėms Tautoms sukurti bendrą kariuomenę, kad būtų pašalinti nestabilumą regione keliantys Viešpaties pasipriešinimo armijos (angl. LRA) sukilėliai, ir imtis bendrų naftos žvalgymo projektų, N. kadangi KDR turi gausių gamtinių mineralinių, miško ir kitų išteklių, kuriuos reikia valdyti apdairiai ir veiksmingai, siekiant užtikrinti ekonominį ir socialinį šalies vystymąsi, O. atsižvelgdama į Gavybos pramonės šakų skaidrumo iniciatyvą (angl. EITI), kurios šalis yra KDR, P. atsižvelgdama į KDR vyriausybės sprendimą persvarstyti per karą ir pereinamuoju laikotarpiu pasirašytas kasybos ir miškininkystės sutartis, Q. kadangi 2005 m. gruodžio 18 d. Kongo gyventojų priimta naujoji konstitucija — tvirtas pagrindas teisinei valstybei ir tikrai demokratinei visuomenei kurti, R. kadangi 2006 m. liepos 30 d. ir spalio 29 d. surengti daugiapartiniai prezidento ir teisės aktų leidybos organo rinkimai suteikė gyventojams vilties, kad po daugelio diktatūros ir karo metų prasidės taikos, stabilumo ir klestėjimo era; kadangi šiuo metu rengiami savivaldybių rinkimai, S. kadangi visi Kongo piliečiai turi vienodą teisę, kad juos apsaugotų vyriausybės struktūros, pirmiausia suteikdamos jiems saugumą, gindamos juos pačius ir jų nuosavybę, T. kadangi Kongo parlamentas neseniai priėmė įstatymą dėl politinės opozicijos Kongo Demokratinėje Respublikoje statuso, kad būtų stiprinama demokratija ir politinės opozicijos vaidmuo valdant šalį, 1. ragina visas KDR rytuose vykstančiuose konfliktuose dalyvaujančias pajėgas gerbti žmogaus teises ir tarptautinę humanitarinę teisę, nutraukti visus išpuolius prieš civilius gyventojus ir leisti humanitarinėms agentūroms padėti civiliams gyventojams; 2. ragina pranešti apie visus žmogaus teisių pažeidėjus, karo nusikaltimų, nusikaltimų žmonijai, lytinio smurto prieš moteris vykdytojus ir vaikų kareivių verbuotojus, juos įvardyti, persekioti baudžiamąja tvarka ir nubausti pagal valstybių vidaus ir tarptautinę baudžiamąją teisę; 3. ragina KDR vyriausybę ir Jungtinių Tautų misiją Kongo Demokratinėje Respublikoje užtikrinti deramą humanitarinių organizacijų narių saugumą; 4. ragina ES ir AKR šalių vyriausybes, ES Tarybą, Europos Komisiją, JT ir Afrikos Sąjungą (AS) padaryti viską, kas įmanoma, kad rytinės KDR dalies gyventojams būtų suteikta veiksminga ir pakankama pagalba ir padedama likviduoti humanitarinę katastrofą; 5. reiškia didelį susirūpinimą dėl valstybių viduje perkeltų asmenų ir kaimyninėse šalyse esančių pabėgėlių padėties ir skaičiaus ir ragina KDR institucijas ir priimančiąsias šalis padaryti viską, kas tik įmanoma, kad Kongo pabėgėliai galėtų saugiai sugrįžti — šiuo tikslu pirmiausia reikia visapusiškai bendradarbiauti su JT pasauline maisto programa (angl. WFP) ir JT vyriausiuoju pabėgėlių reikalų komisaru (angl. UNHCR); 6. ragina Europos Komisiją ir Tarybą bendradarbiaujant su nevyriausybinėmis organizacijomis (NVO) ir KDR vyriausybe parengti KDR humanitarinę programą siekiant Kongo gyventojams teikti didesnę ir geresnę medicininę pagalbą; 7. ragina Europos Komisiją remti, taip pat ir finansiškai, Kivu taikos konferencijos surengimą, kad gyventojai galėtų dalyvauti ieškant ilgalaikių sprendimų; 8. deramai pažymi abipusius Burundžio, KDR, Ugandos ir Ruandos įsipareigojimus, ypač 2007 m. lapkričio 9 d. Nairobyje Ruandos ir KDR vyriausybių pasirašytą bendrą komunikatą, kuriais siekiama rasti suderintą ilgalaikį regiono saugumo problemų sprendimą, ir giria šalis už pastangas; 9. ragina visas suinteresuotąsias šalis griežtai laikytis prisiimtų įsipareigojimų, o JT, ES ir AS, atitinkamų valstybių partnerius ir dėl Didžiųjų ežerų regiono palankiai nusiteikusius subjektus — tvirtai ir aktyviai remti pastangas, kuriomis Didžiųjų ežerų regione siekiama įgyvendinti šiuos įsipareigojimus ir Saugumo, stabilumo ir vystymosi paktą; 10. ragina KDR vyriausybę, remiant Jungtinių Tautų misijai Kongo Demokratinėje Respublikoje, kurios išteklius reikia didinti, ir vadovaujantis 2007 m. lapkričio 9 d. bendro komunikato 9 dalies b punktu, išformuoti ex-FAR/Interahamwe, kaip genocidą vykdančią karinę KDR organizaciją, ir tuo pačiu metu atlikti neteisėtų Šiaurės ir Pietų Kivu ginkluotų grupuočių išformavimo operacijas; 11. teigiamai vertina 2007 m. rugsėjo 3– 4 d. Kinšasoje vykusiame Ruandos ir KDR užsienio reikalų ministrų susitikime pareikštą šių valstybių valią normalizuoti abiejų šalių santykius ir ragina jas tai padaryti; 12. prašo, kad visos Saugumo, stabilumo ir vystymosi paktą pasirašiusios Didžiųjų ežerų regiono valstybės jį ratifikuotų ir visapusiškai įgyvendintų; 13. ragina KDR vidaus ir tarptautiniu lygmeniu įtvirtinti teisinės valstybės principą, ypač valdymo ir saugumo srityse; 14. prašo atkurti ir gerbti valstybės autoritetą visoje šalyje — tai reiškia, kad reikia nuginkluoti visas nereguliariąsias pajėgas; 15. ragina tarptautinę bendruomenę, įskaitant ES valstybes nares ir AKR valstybes, laikytis įsipareigojimų bendradarbiauti su KDR ir padėti sukurti stabilumą šalies rytuose; 16. ragina JT, ES, AS ir kitus KDR partnerius toliau remti šalies institucijų pastangas reformuoti armiją, policiją, saugumo tarnybas ir teisinę sistemą, kad būtų atkurta valstybė ir jos autoritetas — būtini elementai siekiant įtvirtinti taiką ir saugumą šalyje ir visame Didžiųjų ežerų regione; 17. reiškia pasitenkinimą, kad KDR buvo sukurtos demokratiškai išrinktos institucijos, ir ragina šalies lyderius imtis visų reikiamų iniciatyvų demokratijai įtvirtinti ir užtikrinti, kad laikydamosi konstitucijos visos aktyvios Kongo tautos jėgos dalyvautų šalies valdyme; 18. teigiamai vertina tai, kad KDR parlamentas priėmė įstatymą, kuriame nustatomas politinės opozicijos statusas, ragina jį greitai paskelbti ir sėkmingai taikyti; 19. ragina ES ir tarptautinę bendruomenę remti vietos ir savivaldybių rinkimų, kuriuos buvo planuota surengti 2007 m., organizavimą — tai paskutinis Kongo rinkimų proceso etapas; 20. pažymi sprendimą persvarstyti per karą ir pereinamuoju laikotarpiu sudarytas miško išteklių naudojimo sutartis siekiant dėl jų persiderėti ir ragina KDR vyriausybę įdiegti skaidrias šalies gamtinių išteklių valdymo priemones, kad Parlamentas ir pilietinė visuomenė galėtų teikti Kongo gyventojų interesus atitinkančius pasiūlymus; 21. mano, kad šalies gamtinių išteklių prieinamumas, demokratinė kontrolė ir teisingas perskirstymas gyventojų naudai būtinas tvariam šalies vystymuisi; 22. ragina Europos Komisiją ir ES Tarybą stiprinti dabartinius bendradarbiavimo su KDR vyriausybe ryšius šalies gamtinių išteklių naudojimo priežiūros srityje; 23. paveda pirmininkams perduoti šią rezoliuciją AKR ir ES tarybai, Europos Komisijai, KDR ir Didžiųjų ežerų regiono šalių vyriausybėms, Jungtinių Tautų Generaliniam Sekretoriui ir Afrikos Sąjungos Komisijai. [1] šią rezoliuciją AKR ir ES jungtinė parlamentinė asambėja patvirtino 2007 m. lapkričio 22 d. Kigalyje (Ruanda). [2] OL C 226E, 2005 9 15, p. 359. -------------------------------------------------- V priedas Kigali deklaracija siekiant vystymuisi palankių ekonominės partnerystės susitarimų (EPS) AKR ir ES jungtinė parlamentinė asamblėja, susirinkusi Kigalyje (Ruanda) 2007 m. lapkričio 19– 22 d., I. Preambulė A. kadangi Kotonu susitarime skelbiamas šalių susitarimas sudaryti naujus, atitinkančius PPO reikalavimus, prekybos susitarimus, kuriais laipsniškai būtų šalinamos prekybos tarp šių šalių kliūtys ir stiprinamas bendradarbiavimas visose srityse, svarbiose prekybai ir plėtrai, bei būtų kuriamas teisynas ir kartu gerinamas rinkos prieinamumas, B. kadangi regiono rinkų sukūrimas — svarbiausia sėkmingo ekonominės partnerystės (EPS) susitarimų įgyvendinimo priemonė ir kadangi regioninė integracija — svarbus AKR valstybių socialinio ir ekonominio vystymosi pagrindas, C. primindama, kad AKR ir ES ekonominio ir prekybinio bendradarbiavimo tikslas yra skatinti plėtrą ir laipsnišką AKR valstybių integraciją į pasaulio ekonomiką, D. primindama, kad pagal Keiptauno deklaraciją pagrindinis EPS tikslas yra sustiprinti AKR valstybių ekonomiką, E. pabrėždama, kad Keiptauno deklaracijoje raginama suformuoti derybas atvirai ir skaidriai, atsižvelgiant į abiejų derybų šalių išteklių ir išsivystymo lygio skirtumus, F. pripažindama, kad ligi šiol dėl įvairių priežasčių nė viena iš AKR besiderančių komandų negalėjo užbaigti derybų dėl visapusiškos ekonominės partnerystės susitarimų, II. Derybų procesas 1. atkreipia dėmesį į tai, kad AKR valstybės skelbia, jog Europos Komisija darė joms spaudimą, versdama pasirašyti EPS, ir jog tai prieštarauja AKR ir ES partnerystės dvasiai; 2. ragina Komisiją pripažinti, kad AKR valstybėms reikia daugiau laiko išsamiai įvertinti siūlomų susitarimų reikšmę, atsižvelgiant į tai, kad derybos vyko rimtai tik pastaruosius dvejetą metų; 3. susirūpinusi pastebi, kad Europos Komisija patvirtino, jog, jei nebus pasiekta susitarimų, daugumai eksporto iš AKR valstybių, nepriskiriamų mažiausiai išsivysčiusioms šalims, bus taikomi tarifai nuo 2008 m. sausio 1 d. ir tai kels pavojų milijonų AKR valstybių darbininkų gerovei ir pragyvenimo šaltiniams; 4. atkreipia dėmesį į pastarąjį Komisijos pranešimą, kad ji priims dviejų etapų būdą, siekdama išvengti prekybos žlugimo kai kuriose AKR valstybėse ir po 2007 m. gruodžio 31 d. tęsti derybas dėl visapusiškų ir palankių plėtrai ekonominės partnerystės susitarimų; 5. pabrėžia regioninių rinkų svarbą ir pažymi, kad būtina vengti bet kokio vadinamojo dviejų etapų būdo arba bet kurios kitos iniciatyvos, kurie galėtų pakenkti šiuo metu vykstančiam AKR regiono integracijos procesui; 6. pabrėžia, kad Europos Komisija privalo vykdyti įsipareigojimus, prisiimtus Kotonu susitarime, ir užtikrinti, kad AKR valstybėms (ne vien tik mažiausiai išsivysčiusioms valstybėms), negalinčioms pasirašyti EPS, būtų suteiktas naujas prekybos pagrindas, atitinkantis jų esamą padėtį ir derantis su Kotonu susitarimo 37 straipsnio 6 dalimi; 7. ragina suinteresuotąsias šalis į visus EPS įtraukti periodinio persvarstymo išlygą, kad būtų galima įvertinti jų įgyvendinimą ir numatyti reikiamas pataisas; III. Principai Bendras požiūris 8. mano, kad visais susitarimais — nesvarbu, laikinais ar išbaigtais EPS — turėtų būti užtikrinama, kad nė viena šalis neliktų prastesnėje padėtyje po to, kai sueis derybų pabaigos terminas; 9. ragina mažiausiai išsivysčiusių šalių statusą turinčių valstybių prisijungimo prie laikinųjų susitarimų slenkstį atitinkamai nuleisti, kad šis slenkstis atitiktų mažiausiai išsivysčiusių šalių išsivystymo etapą; 10. pabrėžia, kad ekonominės partnerystės susitarimų regionuose minėtųjų susitarimų pagrindinis principas turėtų būti regioninė integracija ir kad EPS turėtų derėti su AKR regioninės integracijos stiprinimo iniciatyvomis bei prie šių iniciatyvų prisidėti; Rinkos prieinamumo didinimas 11. pripažįsta, kad mažiausiai išsivysčiusioms šalims, kurios nėra laikinųjų susitarimų šalys, iniciatyvos "Viskas, išskyrus ginklus" nepakanka, ir minėtąją iniciatyvą reikėtų papildyti patobulintomis bei supaprastintomis kilmės šalies taisyklėmis; 12. pabrėžia, kad kilmės šalies taisyklių supaprastinimas yra būtina sąlyga ir kad įgyvendinant naujuosius susitarimus reikėtų užtikrinti visą reikiamą lankstumą; 13. pabrėžia, kad Komisija turėtų sutikti dėl tinkamų asimetrinių planų taikymo susitarimuose, ypač susijusiuose su "iš esmės visos prekybos" apibrėžimu, įtraukiamais vadinamaisiais jautriais produktais, pereinamųjų laikotarpių trukme ir plėtros kriterijais pagrįsta liberalizavimo sparta, taip pat saugikliais ir ginčų sprendimu; 14. atkreipia dėmesį į tai, kad dėl Komisijos sudarytų naujos kartos laisvosios prekybos sutarčių galėtų toliau būti naikinamos prekybos lengvatos, kuriomis šiuo metu naudojasi AKR šalys; taigi mano, kad ES turėtų į tai atsižvelgti ir teikti reikiamą paramą siekiant prisitaikymo, didesnio konkurencingumo ir diversifikavimo AKR valstybėse; 15. ragina teikti AKR valstybėms tinkamą finansinę ir techninę paramą, kad jos būtų pajėgios laikytis svarbių ES reglamentų ir standartų, taigi visapusiškai pasinaudoti didesniu rinkos prieinamumu; Atsižvelgimas į pasiūlos apribojimus 16. išreiškia susirūpinimą dėl daugelio Komisijos pateiktų nuostatų, susijusių su paslaugų, konkurencijos, intelektinės nuosavybės ir viešųjų pirkimų sritimis, nes kai kurie AKR regionai nenori atsižvelgti į šias problemas, ir ragina Komisiją būti lanksčią šiuo klausimu; 17. apgailestauja, kad vėluojama ratifikuoti peržiūrėtą Kotonu susitarimą, nes tai gali trukdyti vykdyti 10-ąjį Europos plėtros fondą, o taip gali atsitikti dėl metinės paramos asignavimų AKR ir Europos Sąjungos bendradarbiavimui deficito, taigi ragina visas susitarimo šalis kuo greičiau užbaigti ratifikavimo procesą; 18. pabrėžia, kad į vadinamąjį tik prekių susitarimą turėtų būti įtrauktos nuostatos dėl su ekonominės partnerystės susitarimais susijusios pagalbos, skirtos prekybai remti, papildysiančios Europos plėtros fondo skiriamas lėšas, siekiant sukurti pasiūlos pajėgumus ir atsižvelgti į prekybos liberalizavimo AKR valstybėse socialines pasekmes; 19. be to, pabrėžia, kad Europos plėtros fondo lėšų teikimas neturėtų būti siejamas su EPS pasirašymu ir minėtųjų susitarimų pasirašymas neturėtų būti Europos plėtros fondo lėšų teikimo sąlyga; Valstybės pajamų diversifikavimas 20. ragina skirti daugiau dėmesio problemoms, susijusioms su AKR valstybių pajamų diversifikavimu, ypač atsižvelgiant į tai, kad iš esmės visos prekybos su ES importo muitai būtų panaikinti; 21. džiaugiasi pasiūlymu įsteigti EPS regioninius fondus, kurie apimtų ir Komisijos bei ES valstybių narių finansuojamą fiskalinio reguliavimo priemonę, siekiant teikti finansinę paramą AKP valstybių pajamų diversifikavimo iniciatyvoms ir remti sąžiningos prekybos iniciatyvas; Atsižvelgimas į bendrosios žemės ūkio politikos reformos poveikį išorės prekybai 22. ragina ES užtikrinti, kad bendrosios žemės ūkio politikos (BŽŪP) reformos visiškai sietųsi su ES vystymosi politikos ir bendradarbiavimo su AKR valstybėmis tikslais; 23. mano, kad svarbios ankstesnių žemės ūkio reformų pamokos (įskaitant bananų ir romo sektorių reguliavimą ir Europos Sąjungos BŽŪP reformą) turėtų būti taikomos rengiant ir įgyvendinant papildomas cukraus sektoriaus priemones; Lyčių aspektas 24. apgailestauja, kad ligi šiol neparengta jokių konkrečių teigiamų priemonių siekiant pagal Kotonu susitarimo 31 straipsnį užtikrinti ir skatinti moterų bei mergaičių teises ir kad EPS derybų metu nebuvo minima lyčių aspekto integracijos; taigi ragina Komisiją derybų metu ir po jų atlikti sisteminę socialinio EPS poveikio labiausiai pažeidžiamų grupių žmonėms analizę; Išvada 25. sutinka organizuoti Jungtinės parlamentinės asamblėjos kontrolę, kad galima būtų viešai stebėti ir persvarstyti EPS įgyvendinimo poveikį prekybai ir plėtrai, patobulinti plėtros politikos nuoseklumą ir parengti priemones, skirtas atskaitomybei ir reguliarioms EPS įnašo į nešališką ir tvarią plėtrą ataskaitoms užtikrinti; 26. daro išvadą, kad Jungtinė parlamentinė asamblėja ir toliau dirbs, siekdama užtikrinti, jog dėl naujų prekybos pagrindų nė viena šalis neliktų blogesnėje padėtyje ir, be to, kad nauji prekybiniai susitarimai skatintų visų AKR valstybių klestėjimą ir tvarią plėtrą. --------------------------------------------------